Miguel Ángel Asturias

Bardd a nofelydd Sbaeneg a diplomydd o Gwatemala oedd Miguel Ángel Asturias (19 Hydref 1899 – 9 Mehefin 1974). Derbyniodd Wobr Lenyddol Nobel yn 1967 "am ei gyrhaeddiad llenyddol bywiog, wedi ei wreiddio'n ddwfn yn nheithi a thraddodiadau cenedlaethol y bobloedd Indiaidd yn America Ladin". "The Nobel Prize in Literature 1967", Sefydliad Nobel. Adalwyd ar 7 Medi 2019.

Ganwyd yn Ninas Gwatemala. Derbyniodd ei radd yn y gyfraith o Brifysgol San Carlos yn 1923. Ymsefydlodd ym Mharis ac astudiodd ethnoleg yn y Sorbonne. Ymunodd â'r mudiad Swrealaidd dan ddylanwad y bardd André Breton. Un o'i weithiau cyntaf oedd Leyendas de Guatemala (1930), sy'n disgrifio cymdeithas a diwylliant y Maya yn y cyfnod cyn dyfodiad y Sbaenwyr.

Dychwelodd Asturias i Gwatemala a sefydlodd y cylchgrawn radio El diario del aire. Ymhlith ei nofelau mae El señor presidente (1946), Hombres de maíz (1949), a'r triawd sy'n cynnwys Viento fuerte (1950), El papa verde (1954), a Los ojos de los enterrados (1960). Cyhoeddodd sawl cyfrol o farddoniaeth, gan gynnwys Sonetos (1936). Cychwynnodd ar ei yrfa ddiplomyddol yn 1946, a daliodd swydd llysgennad Gwatemala i Ffrainc o 1966 i 1970. Bu'n byw ym Mharis am weddill ei oes. Bu farw ym Madrid yn 74 oed.

 Cyfeiriadau 

Categori:Genedigaethau 1899
Categori:Marwolaethau 1974
Categori:Beirdd yr 20fed ganrif o Gwatemala
Categori:Beirdd Sbaeneg o Gwatemala
Categori:Cyn-fyfyrwyr Prifysgol Paris
Categori:Diplomyddion o Gwatemala
Categori:Enillwyr Gwobr Lenyddol Nobel
Categori:Ethnolegwyr o Gwatemala
Categori:Nofelwyr yr 20fed ganrif o Gwatemala
Categori:Nofelwyr Sbaeneg o Gwatemala
Categori:Pobl o Ddinas Gwatemala
Categori:Pobl fu farw ym Madrid
Categori:Sonedwyr Sbaeneg
Categori:Ymfudwyr o Gwatemala i Ffrainc